SKRIFTLIG FORESPØRGSEL E-1563/01

af Patricia McKenna (Verts/ALE) til Kommissionen

(28. maj 2001)

Om: Anlæg af en sportsby ved Cecebre-reservoiret i kommunen Avegondo i Spanien

La Coruñas sportsklub (Real Club Deportivo) ønsker at opføre en sportsby med at areal på over 100.000m2 ved bredden af Cecebre-reservoiret, som indgår i Natura 2000-nettet. Stedet har ikke alene en meget stor miljømæssig betydning (overvintringsområde for fugle; opholdssted for trækfugle, ænder og bekassinryler, hejrer, isfugle, oddere, vandsalamandere, fiskeørne, falke, spurvehøge, høge, iberiske frøer, glatsnoge, eghjorte, ræve og spidsmus; redebygningsområde; område for international kontrol med trækfugle; område af særlig botanisk interesse; område med atlantisk skovvækst samt område med naturlandskab(1)), men bevarelsen af området er ligeledes afgørende for sundhedsværdien af La Coruñas og dens forstæders (400 000 indbyggere) drikkevandsforsyning. Der er forskellige muligheder for opførelse af det foreslåede anlæg i det pågældende område, som ikke vil få så voldsom en indvirkning på miljøet. På trods

af protester fra La Coruñas lokale myndigheder, ikke-statslige miljøbevægelser og naturforskere i Galicia samt i hele Spanien er det forberedende arbejde påbegyndt; det har medført en veritabel miljøkatastrofe i et område på ca. 6 ha beliggende i umiddelbar nærhed af vandreservoiret (grænsende op til reservoiret), med ødelæggelse af vegetationen og frembringelse af niveauforskelle og dermed omledning af kilder og vandløb, som munder ud i vådområdet.

Der er ikke foretaget nogen miljøvurderingsundersøgelse i forbindelse med projektet, og der er ikke givet officiel tilladelse til de arbejder, der allerede er gennemført, selv om området er truet af forskellige former for miljømæssige overgreb, herunder:

a) af fysisk art (opførelse af varige bygninger og eventuel udvikling af området til byzone;

b) beskadigelse af vandmiljøet både af vådområdet og af drikkevandsforsyningsområdet som følge af brugen af ukrudtsmidler og andre kemiske produkter på de ti forboldbaner og som følge af spildevandet fra de flere tusinde forventede besøgende;

c) og endelig den store strøm af besøgende i området med andre interesser end miljøet som sådant.

Finder Kommissionen det tilladeligt, at man for at anlægge en fodboldklubs sportsby ødelægger en del af et område, der henhører under Natura 2000-nettet, og dermed truer hele områdets fortsatte beståen?

Kan Kommissionen undersøge, om reglerne for gennemførelse af en miljøvurderingsundersøgelse er blevet overholdt?

(1) Kilde: Consellería Medio Ambiente Xunta de Galicia (miljøministeriet under lokalregeringen i Galicia) (http://www.xunta.es/conselle/cma/CMA05e/CMA05eb/p05eb06.htm).

Svar afgivet på Kommissionens vegne af Margot Wallström

(16. juli 2001)

Kommissionen har ikke kendskab til det nævnte projekt.

Kommissionen kan på nuværende tidspunkt ikke tage stilling til, hvorvidt der kan være tale om ødelæggelse af det område, som myndighederne har udpeget til at indgå i Natura 2000-nettet. Ifølge de oplysninger, Kommissionen råder over, omfatter det udpegede område kun en dæmning.

Kommissionen vil inden ti dage henvende sig til de spanske myndigheder for at få nærmere oplysninger om de omtalte forhold og verificere, om fællesskabslovgivningen er blevet korrekt overholdt.